Skont id-dizzjunarju ta' Merriam-Webster, il-mibegħda hija sens ta' ostilità qawwija jew antipatija lejn xi ħadd jew xi ħaġa, li normalment ġejja mill-biża, rabja, jew sens ta' uġigħ. Dak li qed naraw bħalissa fix-xena politika Maltija huwa eżerċizzju ta' espressjoni ta' mibegħda, u nemmen li laħaq livell perikoluż ħafna. Se niffoka b'mod partikolari fuq il-blogs dwar kitba politika, fejn nemmen li lħaqna l-massimu tal-ostilità u l-antipatija. Sa ftit taż-żmien ilu, konna nħarsu lejn nies bħal Daphne Caruana Galizia u nistagħġbu bil-livell ta' kitba u kemm din kapaċi tagħmel ħsara. Jekk xejn, ir-rapport tat-telfa tal-Partit Nazzjonalista stess għaraf li din it-tip ta' kitba ikkontribwixxiet għall-aħħar telfa fenomenali li ġarrab il-PN. Ġara però, li anke l-Partit Laburista rikeb fil-karru ta' din it-tip ta' kitba. Sibna ruħna f'ġungla letterarja fejn waħda tikteb, l-ieħor iwieġeb. Kieku ma jkun fiha xejn ħażin kieku t-tip ta' kitba tkun satirika, niggieża u veritiera, għalkemm jaf tweġġa'. Jekk ikolli nkun onesta, nemmen li hemm bżonn blogging u bloggers li għandhom il-kuraġġ li jgħiduha eżatt kif inhi. Hemm bżonn kittieba li ma jibżgħux li se jiksru xi linja editorjali marbuta ma' ħtiġijiet kummerċjali jew marbuta ma' lealtajiet li jxekklu l-kitba ħielsa. Hemm bżonn nies li jiskrutinizzaw dan il-Gvern il-ħin kollu. Però nemmen li wasalna f'punt fejn mhux kapaċi nagħmlu distinzjoni bejn skrutinju u espressjoni pura ta' mibegħda. Hemm bżonn nies li jiskrutinizzaw l-Oppożizzjoni wkoll, mhux biss nies li jagħmlu parti mill-Gvern u li jikkritikaw lill-partit oppost għax permezz t'hekk jiksbu l-punti huma. Jew jiskrutinizzaw lill-Oppożizzjoni għax għandhom interess li l-partit li jinsabu fih jibqa' fil-Gvern. Hawn naturalment wieħed jista' jgħidli li faċli nikkritika, jien li minn jaf kemm nikteb artikli u ġrejt bil-mikrofoni, nistaqsi domandi pjuttost kiefra u maħsuba mill-partit politiku li tiegħu jien nagħmel parti. Vera. Ma jfissirx, però, li ma nagħrafx il-ħtieġa ta' kittieba tajba indipendenti. Tgħiduli m'hemmx it-Times, l-Independent, il-MaltaToday eċċetra? Vera wkoll, imma meta nara l-mod kif isir ir-rapportaġġ kultant, nitħasseb. Kont fuq il-programm Pjazza flimkien mal-editur tat-Times online din il-ġimgħa, u argumenta li dak li jagħmlu Ministri fil-Gvern huwa aktar importanti minn dak li jagħmlu membri mill-Oppożizzjoni. Hekk hu infatti, imma jekk irridu nitkellmu fuq korruzzjoni, hemm bżonn li nitkellmu fuq korruzzjoni, u mhux inkunu selettivi f'kemm se nagħmlu domandi jew nagħtu prominenza lil naħa politika u oħra le. Kien hemm drabi oħra meta dawn il-ġurnali stess ikkwotaw huma stess lill-bloggers fejn ikun hemm festa ta' mibegħda. Jien naħdem għal stazzjon li għandu aġenda iddikjarata. Ġurnalisti li jaħdmu man-NET, in-Nazzjon u Radio 101 għandhom aġenda ddikjarata huma wkoll. Min isegwi lilna, ikun qed jagħmel għażla konxja. Min jixtieq jasal għal konklużjonijiet tiegħu hu, idur għall-mezzi tax-xandir indipendenti u għall-bloggers, u għalhekk qed ninkludihom f'pezza waħda u għalhekk nemmen li huma kruċjali f'pajjiżna. Nixtieq nara lil pajjiżi sejjer 'il quddiem. L-istorja turi li l-mezzi tax-xandir għandhom effett fuq dak li jaħseb il-poplu, għalkemm hemm dibattitu qawwi u argumenti filosofiċi ħafna dwar x'tip ta' effett, kif jitkejjel, u elf punt ieħor. Nagħżel li nkun simplistika, u ngħid li wisq nibża' li jekk se nkomplu niddiġerixxu kitba ta' natura aggressiva, se jkollna raġunament aggressiv fost il-poplu. Biex inkun preċiża, l-aħjar ngħid għal xiex qed nirreferi meta nikteb fuq kliem ta' mibegħda. Qed nirreferi għall-għażliet romantiċi ta' persuna. Għall-ħxuna, l-inxufija, jew kwalukwe aspett fiżiku tagħha. Għalfejn marret tiekol u x'libset, meta dan m'għandu x'jaqsam xejn mal-irwol tagħha. Għall-allegazzjonijiet li jibqgħu bla bażi, basta tkun inxterdet żerriegħa ta' dubju dwar il-karattru tal-persuna. B'din il-kitba, konxja li ma jien se nsolvi xejn. Imma jekk xejn noħloq kuxjenza biex il-poplu jibda jagħraf li dak li qed jiġri huwa ħażin. Forsi meta l-poplu jaqra, jixtarr, u qabel jagħfas share, jaħsibha darbtejn.